Julkisasiamiehen ratkaisuehdotus Stix-Hackl 15päivänä toukokuuta2003. - Rikosoikeudenkäynti vastaan Jan Nilsson. - Ennakkoratkaisupyyntö: Hässleholms tingsrätt - Ruotsi. - Luonnonvaraisen eläimistön ja kasviston uhanalaisten lajien kansainvälinen kauppa - CITES - Asetus N:o 338/97 - 2 artiklan w alakohta ja 8 artiklan 3 kohta - Esineeksi muokatun yksilön käsite - Täytetty eläin - Yli viisikymmentä vuotta aikaisemmin hankitun yksilön käsite - Hankintatapa - Poikkeus - Asetus N:o 1808/2001 - 29 ja 32 artikla. - Asia C-154/02.



Oikeustapauskokoelma 2003 sivu I-12733



Julkisasiamiehen ratkaisuehdotukset

I Johdanto

1. Käsiteltävänä oleva ennakkoratkaisupyyntö koskee luonnonvaraisten eläinten ja kasvien suojelusta niiden kauppaa sääntelemällä 9 päivänä joulukuuta 1996 annetun neuvoston asetuksen (EY) N:o 338/97 (jäljempänä asetus N:o 338/97) sekä siihen liittyvien komission antamien soveltamista koskevien yksityiskohtaisten sääntöjen tulkintaa. Erityisesti kysymys on täytettyjen eläinten oikeudellisesta luonnehdinnasta ja siitä, mitkä eläinten hankintatavat asetus kattaa.

II Oikeussäännöt

A Kansallinen oikeus

2. Luonnonvaraisen eläimistön ja kasviston uhanalaisten lajien kansainvälisestä kaupasta tehty yleissopimus (jäljempänä CITES-yleissopimus) on ollut avoinna allekirjoittamista varten 3.5.1973 alkaen. Tällä sopimuksella pyritään suojelemaan kansainvälistä kauppaa sääntelemällä tiettyjä uhanalaisia luonnonvaraisia eläin- ja kasvilajeja. Tämän tavoitteen saavuttamiseksi sopimuksessa määrätään tietyistä rajoituksista ja valvontajärjestelmästä.

3. CITES-yleissopimuksessa on useita liitteitä. Liitteen I määräyksiä sovelletaan kaikkiin lajeihin, joita uhkaa sukupuuttoon kuoleminen, eli niihin sovellettava järjestelmä on rajoituksiltaan ankarin. Liitteen II määräyksiä sovelletaan lajeihin, jotka saattavat tulla uhanalaisiksi, ellei niiden kauppaa rajoiteta erittäin voimakkaasti, sekä sellaisiin muihin lajeihin, joiden suojelu edellyttää ankaria rajoituksia.

4. Sopimuksen 14 artiklan 1 kohdan mukaan CITES-yleissopimuksen määräykset eivät vaikuta sopimuksen osapuolten oikeuteen hyväksyä tiukempia sisäisiä toimenpiteitä liitteeseen I, II ja III kuuluvien lajien yksilöiden kaupan, haltuunoton, keräämisen, hallussapidon tai kuljetuksen rajoittamiseksi tai kokonaan kieltämiseksi.

5. Sopimuksen 7 artiklan, joka sisältää poikkeuksia ja muita erityismääräyksiä, 2 kohdassa määrätään, että 3, 4 ja 5 artiklan määräykset - toisin sanoen kaupan säännöstelyä koskevat määräykset - eivät koske yksilöä silloin, kun hallintoviranomainen on antanut todistuksen siitä, että jokin yksilö on hankittu ennen kuin tämän yleissopimuksen määräyksiä sovellettiin kyseiseen yksilöön.

6. Tulkintavaikeuksien vuoksi hyväksyttiin päätöslauselma 5.11, jossa suositetaan, että elävien ja kuolleiden eläinten hankinta-ajankohtana pidetään sitä ajankohtaa, jona yksilö on otettu luonnonvaraisesta ympäristöstään. Suojattujen yksilöiden osien ja niistä valmistettujen tuotteiden osalta ratkaiseva on ajankohta, jolloin ne tulevat jonkun henkilökohtaiseen omistukseen.

B Yhteisön oikeus

1. Asetus N:o 338/97

7. Asetuksen N:o 338/97 tarkoituksena on sen 1 artiklan mukaan muun muassa luonnonvaraisten eläinlajien suojelu ja niiden säilymisen takaaminen sääntelemällä niillä käytävää kauppaa.

8. Asetus N:o 338/97 kattaa sen 3 artiklan mukaan muun muassa liitteessä I luetellut lajit. Näihin kuuluvat myös käsiteltävänä olevassa asiassa kysymyksessä olevat yksilöt.

9. Asetuksen N:o 338/97 2 artikla sisältää muun muassa seuraavat määritelmät:

"m) pääosin kaupallisilla tarkoituksilla tavoitteita, joiden muut kuin kaupalliset piirteet eivät ole selvästi hallitsevia,

- -

p) myynnillä myyntiä kaikissa muodoissaan. Tässä asetuksessa vuokraus, vaihto ja kauppa rinnastetaan myyntiin; vastaavat ilmaisut tulkitaan samalla tavalla,

u) kaupalla tässä asetuksessa tarkoitettujen eläin- ja kasviyksilöiden tuontia yhteisöön, mukaan lukien merestä saatujen yksilöiden tuonti, ja vientiä sekä jälleenvientiä yhteisön ulkopuolelle, sekä omaisuuden käyttöä, siirtoa ja luovutusta yhteisössä ja jäsenvaltiossa,

- -

w) yli viisikymmentä vuotta aikaisemmin hankituilla esineeksi muokatuilla yksilöillä yksilöitä, joita on huomattavasti muutettu siitä, minkälaisia ne luonnontilassa ovat olleet, ja joista on tehty koruja, koriste-, taide- tai käyttöesineitä tai soittimia yli viisikymmentä vuotta ennen tämän asetuksen voimaantuloa ja jotka on kyseisen jäsenvaltion hallintoviranomaisen suostumuksella hankittu tässä muodossa. Tällaisia yksilöitä pidetään esineiksi muokattuina vain, jos ne kuuluvat selvästi johonkin edellä mainittuun luokkaan ja jos niitä voidaan käyttää tarkoitukseensa ilman enempää veistämistä, työstämistä tai muokkaamista,

- - "

10. Asetuksen 8 artiklassa, joka sisältää "Kaupallisen toiminnan valvontaa koskevat säännökset", säädetään seuraavaa:

"1. Liitteessä A lueteltujen lajien yksilöiden ostaminen, tarjoaminen ostettavaksi, hankkiminen kaupallisiin tarkoituksiin, kaupallisessa tarkoituksessa näytteille asettaminen, käyttö hyötymistarkoituksessa ja myynti, hallussapito myyntiä varten, myytäväksi tarjoaminen tai myymistä varten kuljettaminen on kielletty.

- -

3. Luonnonvaraisten eläinten ja kasvien suojelua koskevan yhteisön muun lainsäädännön vaatimusten mukaisesti, ja jos sen jäsenvaltion hallintoviranomaiselta, jossa yksilöt ovat, saadaan tätä tarkoitusta varten myönnettävä todistus, edellä 1 kohdassa säädetyistä kielloista voidaan poiketa tapauskohtaisesti, jos yksilöt:

a) on hankittu tai tuotu ennen yleissopimuksen liitteessä I, asetuksen (ETY) N:o 3626/82 liitteessä C 1 tai tämän asetuksen liitteessä A lueteltuja lajeja koskevien määräysten voimaantuloa; tai

b) ovat esineiksi muokattuja, yli 50 vuotta aikaisemmin hankittuja yksilöitä; tai

- - "

11. Komissio voi 8 artiklan 4 kohdan mukaan määritellä yleisiä poikkeuksia 1 kohdassa säädettyihin kieltoihin 3 kohdassa mainittujen ehtojen perusteella sekä liitteessä A lueteltuja lajeja koskevia yleisiä poikkeuksia 3 artiklan 1 kohdan b alakohdan ii alakohdan mukaisesti. Näin määriteltyjen poikkeusten on oltava luonnonvaraisten eläinten ja kasvien suojelua koskevan yhteisön muun lainsäädännön vaatimusten mukaisia.

2. Soveltamista koskevat yksityiskohtaiset säännöt

a) Asetus N:o 939/97

12. Luonnonvaraisten eläinten ja kasvien suojelemisesta niiden kauppaa sääntelemällä annetun neuvoston asetuksen (EY) N:o 338/97 soveltamista koskevista yksityiskohtaisista säännöistä 26 päivänä toukokuuta 1997 annetussa komission asetuksessa (EY) N:o 939/97 (jäljempänä asetus N:o 939/97) vahvistetaan yksityiskohtaiset edellytykset ja vaatimukset lupa- ja todistushakemusten käsittelylle ja tällaisten asiakirjojen myöntämiselle, voimassaololle ja käytölle. Erityiset säännökset koskevat vankeudessa syntyneitä ja kasvatettuja sekä keinotekoisesti lisättyjä yksilöitä.

13. Asetuksen N:o 939/97 1 artiklassa määritellään "hankintapäivä" siten, että sillä tarkoitetaan "päivää, jona yksilö on otettu luonnonvaraisesta ympäristöstään, syntynyt vankeudessa tai lisätty keinotekoisesti".

14. Asetuksen 20 artiklan 3 kohta sisältää säännöksiä asetuksen N:o 338/97 8 artiklan 3 kohdassa mainittuun tarkoitukseen myönnettävästä todistuksesta. Siinä ei kuitenkaan ole säännöksiä, jotka koskisivat 8 artiklan 3 kohdassa mainittua poikkeusta, joka koskee esineiksi muokattuja, yli 50 vuotta aikaisemmin hankittuja yksilöitä.

15. Artiklassa 32 mainitaan muun muassa seuraavat poikkeukset:

"Neuvoston asetuksen (EY) N:o 338/97 8 artiklan 1 kohdan kieltoja ja sen 8 artiklan 3 kohdan säännöstä, jonka mukaan kielloista voidaan poiketa tapauskohtaisesti myöntämällä todistus, ei sovelleta:

- -

d) asetuksen (EY) N:o 338/97 2 artiklan w kohdassa määriteltyihin yli viisikymmentä vuotta aikaisemmin hankittuihin esineeksi muokattuihin yksilöihin."

b) Asetus N:o 1808/2001

16. Asetus N:o 939/97 korvattiin luonnonvaraisten eläinten ja kasvien suojelemisesta niiden kauppaa sääntelemällä annetun neuvoston asetuksen (EY) N:o 338/97 soveltamista koskevista yksityiskohtaisista säännöistä 30 päivänä elokuuta 2001 annetulla komission asetuksella N:o 1808/2001 (jäljempänä asetus N:o 1808/2001), joka tuli voimaan syyskuussa 2001.

17. Johdanto-osan viidennessä perustelukappaleessa todetaan seuraavaa:

"Sen varmistamiseksi, että asetuksen (EY) N:o 338/97 8 artiklan 1 kohdassa mainituista sisäisen kaupan kielloista tehtäviä poikkeuksia sovelletaan yhdenmukaisesti, on tarpeen säätää edellytyksistä ja perusteista niiden määrittelylle."

18. Poiketen asetuksen N:o 939/97 29 artiklan 2 kohdassa säädetystä asetuksen N:o 1808/2001 29 artiklan 1 kohdassa säädetään seuraavaa:

"Asetuksen (EY) N:o 338/97 8 artiklan 3 kohdan a-c alakohdassa tarkoitettuja yksilöitä koskeva vapautus voidaan myöntää ainoastaan, jos hakija on antanut toimivaltaiselle hallintoviranomaiselle riittävän selvityksen siitä, että kyseisessä alakohdassa tarkoitetut edellytykset täyttyvät."

19. Asetuksen N:o 1808/2001 32 artiklassa, toisin kuin asetuksen N:o 939/97 32 artiklassa, todetaan, että kysymyksessä olevassa artiklassa mainituissa tapauksissa ei tarvita todistusta.

C Kansallinen lainsäädäntö

20. Ruotsin suojeltuihin lajeihin kuuluvia kasveja ja eläimiä koskevista toimenpiteistä annetun lain (1994:1818) (jäljempänä vuoden 1994 laki) 8 a §:ssä säädetään, että se, joka tahallaan tai tuottamuksellisesti rikkoo asetusta N:o 338/97, on tuomittava seuraavissa tapauksissa sakko- tai vapausrangaistukseen: tuonti Ruotsiin, vienti tai jälleenvienti Ruotsista, keinotekoisesti lisättyjen kasvien kauppa sekä kuljetus, kauttakuljetus, osto, myynti tai muu kaupallinen toimenpide. Lisäksi on säännöksiä rikoksen vakavuuden arvioinnista. Vähäisistä rikoksista ei ole säädetty rangaistusta.

21. Vuoden 1994 laki kumottiin 1.1.1999 lukien (SFS 1998:808 ja 1998:811).

III Asian tausta, oikeudenkäynti kansallisessa tuomioistuimessa ja ennakkoratkaisukysymykset

22. Jan Nilssonilla on omistamansa Tyrigne förmedlingscentral -nimisen yrityksen tiloissa ollut erilaisia täytettyjä lintuja sekä täytetty maakarhu. Nämä kaikki eläimet on lueteltu asetuksen N:o 338/97 liitteessä A.

23. Nilsson on elokuussa 1998 Tyringessä tahallaan tai tuottamuksellisesti luvattomasti ostanut seuraavat täytetyt kuolleet yksilöt, vaikka vastaavat lajit on mainittu asetuksen N:o 338/97 liitteessä A: 2 varpushaukkaa, 2 nuolihaukkaa, 2 sinisuohaukkaa, 1 viirupöllön, 4 lehtopöllöä, 1 kanahaukan, 2 tuulihaukkaa, 1 tunturipöllön, 1 hiiripöllön, 1 suopöllön, 1 tornipöllön, 1 ruskosuohaukan, 4 hiirihaukkaa, 1 sarvipöllön, 1 kurjen, 1 maakotkan ja 1 merikotkan. Rikosta on pidettävä törkeänä, koska teko kohdistui uhanalaisiin ja harvinaisiin lajeihin ja koska toiminta on ollut laajamittaista.

24. Nilsson on heinäkuussa 1998 Tyringessä tahallaan tai tuottamuksellisesti luvattomasti ostanut täytetyn kuolleen maakarhun, vaikka kyseinen laji on mainittu neuvoston asetuksen N:o 338/97 liitteessä A. Rikosta on pidettävä törkeänä, koska teko on kohdistunut uhanalaiseen ja harvinaiseen lajiin ja koska toiminta on syytekohdassa 1 mainitut kuolleet eläimet mukaan lukien ollut laajamittaista.

25. Nilssonin luota löydetyt täytetyt eläimet olivat klassisella menetelmällä täytettyjä yksilöitä.

26. Syyttäjä on Hässleholmin tingsrättissä syyttänyt Nilssonia suojeltuihin lajeihin kuuluvia kasveja ja eläimiä koskevista toimenpiteistä annetun lain sekä ympäristölain (miljöbalken) säännösten törkeästä rikkomisesta. Nilsson on kiistänyt syyllistyneensä asiassa rikokseen.

27. Hässleholmin tingsrätt on lykännyt asian käsittelyä ja esittänyt EY 234 artiklan nojalla yhteisöjen tuomioistuimelle seuraavat ennakkoratkaisukysymykset:

"1) Sisältyvätkö täytetyt liitteessä A luetellut eläimet määritelmään esineeksi muokatut yksilöt?

2) Mitä asetuksen N:o 338/97 8 artiklan 3 kohdassa mainittu käsite hankinta kattaa?

3) Täytyykö yksilön yli 50 vuotta aikaisemmin hankkineen olla sen nykyinen haltija?

4) Tarkoittaako asetuksen N:o 1808/2001 32 artiklan poikkeussäännös sitä, ettei asetuksen N:o 338/97 2 artiklan w kohdassa mainittua viranomaisarviointia tarvita?"

IV Ensimmäinen ennakkoratkaisukysymys

A Asianosaisten ja muiden osapuolten pääasialliset lausumat

28. Italian hallitus katsoo, että asetuksen N:o 338/97 2 artiklan w kohdassa tarkoitettuun "esineeksi muokattujen yksilöiden" määritelmään kuuluu olennaisena tekijänä työ. Koska tässä säännöksessä edellytetään huomattavaa muutosta, eikä tällaisesta ole kysymys eläinten täyttämistapauksessa, ei täytettyjä eläimiä ole pidettävä esineeksi muokattuina yksilöinä, eivätkä ne näin ollen kuulu 2 artiklan w kohdan alaan.

29. Komissio toteaa ensiksi, että asetuksen N:o 338/97 liite A on kattavampi kuin asetuksen perustana olevan kansainvälisen yleissopimuksen (CITES) vastaava liite.

30. Komissio vetoaa asetuksen N:o 338/97 2 artiklan w kohtaan sisältyvään määritelmään ja toteaa, että täytettyjä eläimiä on pidettävä esineeksi muokattuina yksilöinä silloin, kun ne ovat koruja, koriste-, taide- tai käyttöesineitä ilman, että ne tarvitsisivat enempää muokkaamista.

B Arviointi

31. Täytettyjen eläinten oikeudellisessa luonnehdinnassa on lähdettävä asetuksen N:o 338/97 2 artiklan w kohtaan sisältyvästä määritelmästä. Tässä säännöksessä vahvistetaan, mitä on ymmärrettävä "esineeksi muokatuilla yksilöillä".

32. Tämän säännöksen mukaan ensimmäisenä edellytyksenä on, että yksilöitä on pitänyt huomattavasti muuttaa siitä, minkälaisia ne luonnontilassa ovat olleet.

33. Kuten komissio aivan oikein toteaa, täytettyjä eläimiä on pidettävä "muokattuina", kun niitä on muutettu suhteessa siihen tilaan, jossa ne ovat elävänä tai kuolleena, toisin sanoen verrattuna "luonnontilaan", joka on asetuksen mukaan ratkaiseva.

34. Lisäksi sen edellytyksen on täytyttävä, että kysymys on "huomattavasta" muutoksesta. Eläinten konservoinnin yhteydessä suoritetut toimet sekä niillä saavutettu tulos ovat luokiteltavissa huomattavaksi muutokseksi. Tämä pätee yhtä hyvin klassiseen eläinten täyttämiseen, jossa nahka irrotetaan, parkitaan ja täytetään, kuin dermoplastiikkamenetelmäänkin. Tässä menetelmässä nahka irrotetaan, puhdistetaan ja parkitaan. Eläimen ruumis rekonstruoidaan ja nahka vedetään sen päälle. Tietyt ruumiinosat, kuten silmät ja kynnet, korvataan keinotekoisilla osilla.

35. Näin ollen eläinten konservoinnissa käytettävät tekniikat voidaan luokitella yksilöiden huomattavaksi muuttamiseksi.

36. Tätä vastaan ei puhu myöskään se seikka, että konservoinnissa pyritään säilyttämään eläimen luonnollinen ulkonäkö niin pitkälle kuin mahdollista. Se, onko kysymys asetuksen N:o 338/97 2 artiklan w kohdassa tarkoitetusta huomattavasta muutoksesta, ei riipu yksilön ulkoisesta olemuksesta vaan siitä, onko sen kokonaisolemusta muutettu.

37. Asetuksen 2 artiklan w kohdassa toisena edellytyksenä on muutoksen tarkoitus, joka esitetään tyhjentävänä luettelona, jossa mainitaan yksilöt, "joista on tehty koruja, koriste-, taide- tai käyttöesineitä tai soittimia". Muokkauksen tarkoituksen mukaan täytetyt eläimet voivat yksilöstä riippuen tulla kysymykseen kaikkien näiden mahdollisuuksien osalta.

38. Lopuksi vain sellaisia yksilöitä voidaan pitää muokattuina, jotka kuuluvat yksiselitteisesti johonkin edellä mainituista luokista ja joita voidaan käyttää tarkoitukseensa ilman enempää veistämistä, työstämistä tai muokkaamista.

39. Muita 2 artiklan w kohdassa mainittuja edellytyksiä, kuten sitä, että sillä katetaan vain yksilöt, joita on huomattavasti muutettu yli viisikymmentä vuotta ennen asetuksen voimaantuloa ja jotka on kyseisen jäsenvaltion hallintoviranomaisen suostumuksella hankittu tässä muodossa, tarkastellaan kolmannen ja neljännen ennakkoratkaisukysymyksen yhteydessä.

40. Ensimmäiseen ennakkoratkaisukysymykseen on näin ollen vastattava, että asetuksen N:o 338/97 2 artiklan w kohtaa ja 8 artiklan 3 kohdan b alakohtaa on tulkittava siten, että tämän asetuksen liitteessä A luetellut eläimet kuuluvat määritelmän "esineeksi muokatut yksilöt" alaan siltä osin kuin niiden käyttäminen ei edellytä enempää veistämistä, työstämistä tai muokkaamista.

V Toinen ennakkoratkaisukysymys

A Asianosaisten ja muiden osapuolten olennaiset lausumat

41. Italian hallitus katsoo, että koska ensimmäiseen ennakkoratkaisukysymykseen pitäisi vastata kieltävästi, ei muihin kysymyksiin ole tarpeen vastata.

42. Komissio, joka käsittelee toisen ja kolmannen ennakkoratkaisukysymyksen yhdessä, vetoaa CITES-yleissopimukseen liittyvään päätöslauselmaan, asetuksen N:o 338/97 2 artiklan sisältämiin määritelmiin, asetuksen N:o 338/97 8 artiklan 3 kohdan sisältämään kaupallisen toiminnan kieltoon sekä asetukseen N:o 939/97.

43. Komission käsityksen mukaan asetuksen N:o 338/97 8 artiklan 3 kohdassa tarkoitetusta "hankinnasta" on kysymys silloin, kun haltuunotto on tapahtunut henkilökohtaisen hallussapidon tarkoituksessa siitä riippumatta, onko tämä tapahtunut nykyisen vai aiemman haltijan toimesta. Näin ollen myös perintö, lahja tai eläimen ottaminen luonnosta tulevat kysymykseen.

B Arviointi

44. Asetuksen N:o 338/97 8 artiklan 3 kohdan sisältämän hankinnan käsitteen tulkinnan osalta on lähdettävä tämän asetuksen systematiikasta.

45. Asetuksella N:o 338/97 käyttöön otetun järjestelmän perusta rakentuu 8 artiklan 1 kohdan kieltoon, joka koskee liitteessä A mainittujen lajien yksilöitä. Tässä säännöksessä kielletään joukko toimia, nimittäin "ostaminen, tarjoaminen ostettavaksi, hankkiminen kaupallisiin tarkoituksiin, kaupallisessa tarkoituksessa näytteille asettaminen, käyttö hyötymistarkoituksessa ja myynti, hallussapito myyntiä varten, myytäväksi tarjoaminen tai myymistä varten kuljettaminen."

46. Näistä 8 artiklan 3 kohdan b alakohdassa tehdään poikkeus sellaisten yksilöiden osalta, jotka "ovat esineiksi muokattuja, yli 50 vuotta aikaisemmin hankittuja". Esineiksi muokattujen yksilöiden määritelmä sisältyy 2 artiklan w kohtaan.

47. Termiä "hankinta" ei kuitenkaan ole määritelty missään näistä kolmesta säännöksestä. Vaikka asetuksen 2 artiklan w kohdassa säädetään hankintaa koskeva 50 vuoden määräaika, ei siinä kuitenkaan määritellä hankintaa tarkemmin.

48. Tarkempi hankintaa koskeva säännös löytyy tosin asetuksen N:o 939/97 1 artiklan a kohdasta. Sen mukaan hankintapäivällä tarkoitetaan muun muassa päivää, jona yksilö on otettu luonnonvaraisesta ympäristöstään, syntynyt vankeudessa tai lisätty keinotekoisesti.

49. Käsiteltävänä olevassa asiassa mikään näistä kolmesta vaihtoehdosta ei kuitenkaan sovellu. Täytettyjä eläimiä ei oteta luonnonvaraisesta ympäristöstään "esineeksi muokattuina yksilöinä". Tämän vuoksi tämä ei voi olla täytettyjen eläinten hankinta-ajankohta.

50. Luonnonvaraisesta ympäristöstä ottamisen ajankohdalla on tosin merkitystä myös täytettyjen eläinten osalta, koska tällaiset yksilöt - ennen niiden muokkaamista - voidaan ottaa luonnonvaraisesta ympäristöstä.

51. Näin ollen asetuksesta N:o 338/97 voidaan hankinnan osalta päätellä seuraavanlainen systematiikka:

Ensimmäinen ajankohta, jolloin hankinta voi tapahtua, on ajankohta, jolloin yksilöt otetaan luonnonvaraisesta ympäristöstään.

Toinen ajankohta, jolloin hankinta voi tapahtua, on täytetyn eläimen osalta 8 artiklan 3 kohdan b alakohdan mukainen hankinta.

Täytettyjen eläinten osalta tulee lisäksi vielä kysymykseen 2 artiklan w kohdassa tarkoitettu huomattavan muutoksen ajankohta. Tämä asettuu eläimen luonnonvaraisesta ympäristöstään ottamisen ja jo muokatun, toisin sanoen täytetyn, eläimen hankkimisen välille. Täytettyjen eläinten osalta voi - 8 artiklan 1 kohdassa kielletty - hankinta näin ollen tapahtua vasta eläimen luonnonvaraisesta ympäristöstään ottamisen ja sitä seuraavan muokkaamisen jälkeen.

52. Hankinta, jota tarkoitetaan 8 artiklan 1 kohdassa, poikkeaa siis asetuksen N:o 338/97 8 artiklan 3 kohdan b alakohdassa tarkoitetusta hankinnasta ensiksikin hankinnan ajankohdan osalta.

53. Toinen ero on siinä, että asetuksen N:o 338/97 8 artiklan 3 kohdan b alakohdan ja 2 artiklan w kohdan poikkeukset koskevat vain hankintaa, kun taas 8 artiklan 1 kohdan sisältämä "hankinnan" kielto on vain yksi useista kielletyistä kaupallisista toimista. Sitä paitsi siltä osin kuin kysymys on 8 artiklan 1 kohdassa mainitusta hankinnasta, vain "hankkiminen kaupallisiin tarkoituksiin" on kielletty.

54. Koska asetuksen N:o 338/97 8 artiklan 3 kohdan b alakohdassa ja 2 artiklan w kohdassa käytetyllä käsitteellä hankinta ei ole vastaavaa tarkkaa määrittelyä, tässä säännöksessä käytettyä hankinnan käsitettä on tulkittava laajasti.

55. Koska poikkeussäännös ei kuitenkaan voi ulottua laajemmalle kuin säännös, josta sillä tehdään poikkeus, eivät asetuksen N:o 338/97 8 artiklan 3 kohdan b alakohta ja 2 artiklan w kohta voi myöskään merkitä sitä, että useammat toimet kuin ne, jotka 8 artiklan 1 kohdassa on kielletty, olisivat sallittuja.

56. Kuten 8 artiklan 1 kohdan sisältämästä kiellettyjen toimien luettelosta ilmenee, henkilökohtaiseen omistukseen kuuluminen on ratkaiseva. Tältä osin ei edellytetä, että omaisuutta on hankittu, vaan pelkkä hallinta riittää.

57. Asetuksen N:o 338/97 8 artiklan 3 kohdan b alakohtaan ja 2 artiklan w kohtaan sisältyvä hankinnan käsite kattaa kaikki omistukseen hankkimisen tavat. Niiden jäsenvaltioiden osalta, joissa erotellaan perusteena oleva velvoiteoikeudellinen ja esineoikeudellinen aspekti, ei edellytetä erityisen oikeuden olemassaoloa. Tällöin katetuiksi tulevat myös hankinta perintönä, testamenttina, legaattina tai lahjana. Tämän lisäksi kysymykseen tulevat myös ostaminen ja vaihto.

58. Myös 8 artiklan 1 kohdassa kielletyt kaupallisessa tarkoituksessa näytteille asettaminen ja hallussapito myyntiä varten olisivat 8 artiklan 3 kohdan b alakohdan mukaan sallittuja, jos ne olisivat alkaneet ennen 50 vuoden määräajan alkamista.

59. Sitä, että yhteisön lainsäätäjä ei ole kaiken kaikkiaan halunnut asettaa hankinnan osalta ankaria vaatimuksia, osoittaa myös vertailu komission alkuperäiseen ehdotukseen, jossa vielä edellytettiin sitä, että hankinta on lainmukainen.

60. Toiseen ennakkoratkaisukysymykseen on siis vastattava, että asetuksen N:o 338/97 8 artiklan 3 kohdan b alakohtaa on tulkittava siten, että siinä ei edellytetä, että tietyn tyyppinen hankinta on tapahtunut, vaan pelkkä haltuunotto riittää.

VI Kolmas ennakkoratkaisukysymys

A Asianosaisten ja muiden osapuolten lausumat

61. Italian hallitus katsoo, että koska ensimmäiseen ennakkoratkaisukysymykseen pitäisi vastata kieltävästi, ei muihin kysymyksiin ole tarpeen vastata.

62. Komissio käsitteli kolmannen ennakkoratkaisukysymyksen yhdessä toisen kysymyksen kanssa ja katsoo, että sillä ei ole merkitystä, onko haltuunotto tapahtunut nykyisen vai aiemman omistajan toimesta.

63. Komissio katsoo sen 50 vuoden määräajan osalta, jonka tulee kulua ennen hankinta-ajankohtaa, että se on laskettava CITES-yleissopimuksen mukaan siitä, kun tämä sopimus tuli voimaan, toisin sanoen 1.7.1975 lukien. Asetuksen N:o 338/97 mukaan on sitä vastoin lähdettävä asetuksen voimaantulosta, joka - taaksepäin laskettuna - antaa ajankohdaksi 3.3.1947.

B Arviointi

64. Kolmas ennakkoratkaisukysymys koskee sitä, kuka voi hyötyä asetuksen N:o 338/97 8 artiklan 3 kohdassa säädetystä poikkeuksesta, eli kenen on ollut hankittava yksilö. Erityisesti esiin tulee kysymys siitä, onko nykyinen omistaja vai myös aiempi omistaja voinut hankkia yksilön säännöksessä tarkoitetulla tavalla.

65. Kuten jo toisen ennakkoratkaisukysymyksen osalta tuli esiin, täytettyihin eläimiin ei sovelleta asetuksen N:o 939/97 1 artiklan sisältämää hankintapäivää koskevaa määritelmää, jonka mukaan ratkaiseva on se ajankohta, jolloin yksilö on otettu luonnonvaraisesta ympäristöstään.

66. Lähtökohtana on asetuksen N:o 338/97 2 artiklan w kohdan sisältämä määritelmä "yli viisikymmentä vuotta aikaisemmin hankituilla esineeksi muokatuilla yksilöillä". Tämä kattaa sellaiset yksilöt, "joita on huomattavasti muutettu siitä, minkälaisia ne luonnontilassa ovat olleet yli viisikymmentä vuotta ennen tämän asetuksen voimaantuloa ja jotka on kyseisen jäsenvaltion hallintoviranomaisen suostumuksella hankittu tässä muodossa".

67. Tämä merkitsee, että asetuksen N:o 338/97 8 artiklan 3 kohdan b alakohdan mukaista poikkeusta sovelletaan vain, jos 50 vuoden määräaika on kulunut kahden tapahtuman, nimittäin huomattavan muutoksen ja hankinnan osalta.

68. Edelleen on korostettava, että tähän säännökseen sisältyvän 50 vuoden määräajan ei ole tarvinnut kulua viimeksi tapahtuneen hankinnan osalta. Päinvastoin kunkin hankinnan ajankohtaa ei lasketa erikseen - tämä johtaisi omistuksen vähimmäiskestoon - vaan on olemassa kaikkiin tapauksiin pätevä ratkaiseva päivä, nimittäin 3.3.1947. Huomattavan muutoksen ja hankinnan on ollut tapahduttava ennen tätä päivämäärää.

69. Tämä ei kuitenkaan merkitse, että kaikkien täytettyjen eläinten hankintojen olisi pitänyt tapahtua ennen ratkaisevaa päivää, vaan että ainoastaan ensimmäisen hankinnan on oltava tapahtunut tätä ennen. Poikkeuksiin kuuluvat näin ollen myös sellaiset yksilöt, joiden ensimmäinen hankinta on tapahtunut ennen 3.3.1947, mutta tämän jälkeen on uudelleen tapahtunut hankinta.

70. Yksilöt, jotka on hankittu ensimmäisen kerran ennen 3.3.1947 eivät näin ollen kuulu asetuksen N:o 338/97 8 artiklan 1 kohdassa tarkoitetun kiellon alaan. Jos ne on ostettu, peritty tai - edellä ensimmäiseen ennakkoratkaisukysymykseen annetussa vastausehdotuksessa tarkoitetuin tavoin - ensimmäistä kertaa hankittu jollakin muulla tavalla, ne voidaan myös tämän ajankohdan jälkeen hankkia useita kertoja uudelleen.

71. Jos asetuksen N:o 338/97 2 artiklan w kohtaa sitä vastoin tulkittaisiin niin, että kunkin hankinnan on ollut tapahduttava ennen ratkaisevaa päivää, tästä seuraisi, että vanhoja esineitä ei voitaisi ylipäätään enää tämän ratkaisevan päivän jälkeen hankkia.

72. Siitä, että 8 artiklan 3 kohdan mukaista poikkeusta ei voitaisi soveltaa, seuraisi nimittäin, että 8 artiklan 1 kohdan kieltoa ei voitaisi soveltaa. Tällöin olisi paitsi niin, että yli 50 vuotta vanhat täytetyt eläimet jäisivät liiketoiminnan ulkopuolelle, myös niin, että edelleen hankkijan olisi kiellettyä millään tavoin omistaa niitä. Tällainen kielto koskisi siis myös henkilöitä, jotka olisivat vain perineet esineen tai saaneet sen lahjaksi.

73. Kuten komissio on oikein todennut, muun muassa ensimmäisen hankintapäivän vahvistaminen ja näytön hankkiminen siitä on kansallisten viranomaisten tehtävä.

74. Kolmanteen ennakkoratkaisukysymykseen on siis vastattava, että asetuksen N:o 338/97 2 artiklan w kohtaa ja 8 artiklan 3 kohdan b alakohtaa on tulkittava siten, että se ei koske pelkästään sellaista omistajaa, joka on hankkinut esineeksi muokatun yksilön yli 50 vuotta ennen asetuksen voimaantuloa.

VII Neljäs ennakkoratkaisukysymys

A Asianosaisten ja muiden osapuolten olennaiset lausumat

75. Italian hallitus katsoo, että koska ensimmäiseen ennakkoratkaisukysymykseen pitäisi vastata kieltävästi, ei muihin kysymyksiin ole tarpeen vastata.

76. Komission näkemyksen mukaan asetuksen N:o 1808/2001 32 artiklalla, jonka mukaan tietyissä tapauksissa ei tarvita todistusta, muutettiin asetuksen N:o 338/97 8 artiklan 3 kohtaa, jossa edellytettiin todistuksen esittämistä. Asetuksen N:o 1808/2001 32 artiklan ja asetuksen N:o 338/97 2 artiklan w kohdan välillä ei ole ristiriitaa, koska tässä säännöksessä vain todetaan, että yksilön on oltava hallintoviranomaisen suostumuksin hankittu tietyssä muodossa.* Komissio vetoaa lisäksi asetuksen N:o 1808/2001 29 artiklaan.

B Arviointi

77. Seuraavaksi on huomattava, että asetus N:o 1808/2001 tuli sen 45 artiklan mukaan voimaan kolmantena päivänä sen 19.9.2001 tapahtuneen julkaisemisen jälkeen.

78. Kansallisessa tuomioistuimessa käytävän oikeudenkäynnin asiakysymys koskee kuitenkin tosiseikkoja, jotka tapahtuivat jo heinäkuussa ja elokuussa 1998.

79. Kansallisessa tuomioistuimessa käytävään oikeudenkäyntiin on näin ollen edelleen sovellettavissa asetus N:o 939/97. Sen 32 artiklassa todetaan, että edellytystä, jonka mukaan poikkeus voidaan antaa myöntämällä todistus, ei sovelleta asetuksen N:o 338/97 2 artiklan w kohdassa määriteltyihin yli viisikymmentä vuotta aikaisemmin hankittuihin esineeksi muokattuihin yksilöihin.

80. Asetuksen N:o 1808/2001 32 artiklan sekä asetuksen N:o 939/97 poikkeussääntely muuttavat siis asetuksen N:o 338/97 8 artiklan 3 kohtaa siltä osin, että sellaisten muokattujen yksilöiden osalta, jotka asetuksen N:o 338/97 2 artiklan w kohdan mukaisesti on hankittu yli viisikymmentä vuotta aikaisemmin, ei enää vaadita todistusta.

81. Asetuksen N:o 338/97 2 artiklan w kohdan säännökseen tämä sääntely ei vaikuta. Näin ollen pätee edelleen siinä säädetty edellytys, jonka mukaan hallintoviranomaisen suostumuksella yksilö voidaan katsoa hankituksi asetuksessa säädetyin tavoin. Hallintoviranomainen saa myös edelleen suorittaa valvontaa. Tämä 2 artiklan w kohdassa säädetty "suostumus" on jopa edellytys sille, että asetuksen N:o 338/97 8 artiklan 3 kohdan mukaista poikkeusta voidaan soveltaa.

82. Hallintoviranomaiselle on myös annettava mahdollisuus antaa suostumuksensa sille, että kysymyksessä olevat yksilöt on hankittu tässä muodossa. Velvollisuus antaa hallintoviranomaisille tämä mahdollisuus koskee jokaista, joka vetoaa poikkeukseen. Tässä yhteydessä komissio viittaa asetuksen N:o 1808/2001 29 artiklan 1 kohdan säännökseen. Tässä säännöksessä nimittäin todetaan, että asetuksen N:o 338/97 8 artiklan 3 kohdan b alakohdassa tarkoitettuja yksilöitä koskeva vapautus voidaan myöntää ainoastaan, jos "hakija on antanut toimivaltaiselle hallintoviranomaiselle riittävän selvityksen siitä, että kyseisessä alakohdassa tarkoitetut edellytykset täyttyvät."

83. Neljänteen ennakkoratkaisukysymykseen on siis vastattava, että asetuksen N:o 1808/2001 32 artiklaa ja asetuksen N:o 939/97 32 artiklaa on tulkittava siten, että asetuksen N:o 338/97 8 artiklan 3 kohdan ja 2 artiklan w kohdan sisältämä poikkeus ei edellytä todistuksen myöntämistä, mutta se edellyttää kuitenkin, että hallintoviranomainen voi antaa suostumuksensa sille, että kyseinen yksilö on hankittu asetuksen N:o 338/97 2 artiklan w kohdassa tarkoitetussa muodossa.

VIII Ratkaisuehdotus

84. Edellä esitetyn perusteella ehdotan, että yhteisöjen tuomioistuin vastaa ennakkoratkaisukysymyksiin seuraavasti:

1) Luonnonvaraisten eläinten ja kasvien suojelusta niiden kauppaa sääntelemällä 9 päivänä joulukuuta 1996 annetun neuvoston asetuksen (EY) N:o 338/97 2 artiklan w kohtaa ja 8 artiklan 3 kohdan b alakohtaa on tulkittava siten, että täytetyt eläimet, jotka on lueteltu tämän asetuksen liitteessä A, kuuluvat "esineeksi muokattujen yksilöiden" käsitteen alaan, jos niitä voidaan käyttää ilman enempää veistämistä, työstämistä tai muokkaamista.

2) Asetuksen N:o 338/97 8 artiklan 3 kohdan b alakohtaa on tulkittava sitten, että siinä ei edellytetä, että tietyn tyyppinen hankinta on tapahtunut, vaan pelkkä haltuunotto riittää.

3) Asetuksen N:o 338/97 8 artiklan 3 kohdan b alakohtaa on tulkittava siten, että se ei koske pelkästään sellaista omistajaa, joka on hankkinut esineeksi muokatun yksilön yli 50 vuotta ennen asetuksen voimaantuloa.

4) Luonnonvaraisten eläinten ja kasvien suojelemisesta niiden kauppaa sääntelemällä annetun neuvoston asetuksen (EY) N:o 338/97 soveltamista koskevista yksityiskohtaisista säännöistä 26 päivänä toukokuuta 1997 annetun komission asetuksen (EY) N:o 939/97 32 artiklaa ja luonnonvaraisten eläinten ja kasvien suojelemisesta niiden kauppaa sääntelemällä annetun neuvoston asetuksen (EY) N:o 338/97 soveltamista koskevista yksityiskohtaisista säännöistä 30 päivänä elokuuta 2001 annetun komission asetuksen (EY) N:o 1808/2001 32 artiklaa on tulkittava siten, että asetuksen N:o 338/97 8 artiklan 3 kohdan ja 2 artiklan w kohdan sisältämä poikkeus ei edellytä todistuksen myöntämistä, mutta se edellyttää kuitenkin, että hallintoviranomaisen suostumuksella kyseinen yksilö on hankittu asetuksen N:o 338/97 2 artiklan w kohdassa tarkoitetussa muodossa.